Ifølge kritikerne har amerikansk-ejede sociale medier fået stor indflydelse på den demokratiske debat i Danmark. Debatten har ulmet i flere år, og lige nu buldrer den: Er Facebook god eller dårlig for idealet om en ytringsfrihed, der lever på tværs af landegrænser?

Det øgede fokus skyldes naturligvis Facebooks støt voksende betydning som ‘meta-redaktør’ for den globale nyhedsstrøm. Medierne er i stigende grad afhængige af Facebook som distributør for deres journalistiske historier, hvis gennemslagskraft afhænger af, at de deles online. Det er et vilkår, som gælder for traditionelle medier såvel som nye medier a la det, du læser lige nu.

Siden 2014 har Google og Facebook siddet på mere end halvdelen af det digitale annoncemarked, og blandt de 20-35 årige udgør sociale medier den foretrukne nyhedsportal for hver anden.

I debattens første fase lå fokus på Facebooks noget uigennemsigtige indholdspolitik, der førte til, at eksempelvis den danske forfatter Peter Øvig Knudsen fik fjernet sider med billeder af bare bryster. Kritikken af Facebooks ‘redigeringslinje’ fik for alvor international gennemslagskraft, da den norske avis Aftenposten fik suspenderet sin Facebook-profil efter at have trykt det ikoniske billede af en nøgen vietnamesisk pige, der flygter fra et amerikansk napalmangreb under Vietnamkrigen.

Det var dog intet mod den storm, der har rejst sig om Facebook efter det netop overståede amerikanske præsidentvalg. Den centrale anklage er, at Facebooks algoritmer bidrager til, at falske nyheder og politiske ekkokamre skaber en fordrejning og korrumpering af den politiske debat. En debat, vel at mærke, der er selve fundamentet for oplyst demokratisk stemmeafgivelse. Det amerikanske online-medie Buzzfeed offentliggjorde eksempelvis en meget omtalt undersøgelse af de tre måneder, der ledte op til valget. Den viste, at de 20 mest udbredte falske politiske nyhedshistorier blev delt og liked mere end de 19 mest populære historier om valget fra mainstream-medier som New York Times, Washington Post og NBC.

Problemstillingen fylder også på allerøverste politiske niveau. Under præsident Obamas netop overståede besøg i Berlin hos den tyske kansler, Angela Merkel, advarede begge ledere kraftigt mod en udvikling, hvor befolkningerne ikke længere kan skelne mellem “seriøse argumenter og propaganda”.

Fra flere sider bliver der nu rejst krav om, at Facebook, Twitter og andre sociale medier bør reguleres politisk. I Danmark har socialdemokraternes kulturordfører, Mogens Jensen, været blandt fortalerne for at overveje sådan et skridt. Til Politiken udtalte han, at “hvis det her udvikler sig, og urigtige historier breder sig på de sociale medier, så skal vi have diskussionen af, om ikke også eksempelvis Facebook bør være underlagt nogle retningslinjer”.